NaiveNeuron/SloPal huggingface dataset:
Senko, Ján, poslanec NR SR (2018-09-12):
Prosím, otvorte rozpravu.
Kamenický, Ladislav, poslanec NR SR (2015-02-03):
Ďakujem. Vážený pán predseda, v rozprave vystúpili štyria poslanci: pán poslanec Zajac, Hlina, Kollár, Mezenská, pričom nebol podaný žiaden pozmeňujúci návrh. Pán predseda, najprv budeme hlasovať o bodoch zo spoločnej správy 1 až 15 s odporúčaním gestorského výboru schváliť.
Paška, Pavol, predseda NR SR (2012-09-12):
Ďakujem pekne. Prerušujem rokovanie o tomto bode programu. Vyhlasujem prestávku do 14.00 hodiny. Pán poslanec Miškov, o druhej budeme rokovať o správe Gorila, takže potom budeme pokračovať vašim vystúpením. Takže dobrú chuť a o 14.00 hodine pán podpredseda vlády a minister vnútra prednesie správu o stave vyšetrovania kauzy Gorila. (Prestávka.) (Po prestávke.)
Blaha, Ľuboš, poslanec NR SR (2015-04-15):
... bol doplnený pani Žitňanskou za pravicovej vlády v rokoch 2010 – 2012. Môžem poprosiť ešte jednu minútu navyše? (Prerušenie vystúpenia predsedajúcou.)
Laššáková, Jana, podpredsedníčka NR SR (2013-09-18):
Pani poslankyne, páni poslanci, poprosím vás o pokoj v rokovacej sále a zároveň chcem oznámiť, že nemáme o čom hlasovať, takže o 11.00 hod. hlasovanie nebude. (Reakcia z pléna.) Ale, nech sa páči, počúvajte pána poslanca Mikloša. Poprosím vás o pokoj v rokovacej sále. Nech sa páči, pán poslanec.
Švejna, Ivan, poslanec NR SR (2011-10-19):
Vážený pán predseda, v rozprave nevystúpil žiaden poslanec, pán predseda, budeme hlasovať o bodoch zo spoločnej správy 1 a 2 s odporúčaním gestorského výboru schváliť ich.
Pročko, Jozef, poslanec NR SR (2024-01-24):
Mám procedurálny návrh, v rámci rokovania by mala byť otvo... by mal byť otvorený balkón, pretože tu v sále nemôžeme fotiť a jediné fotenie, ktoré môžeme si urobiť zo sály, je na balkóne. Balkón je zatvorený, to znamená, že keď teda spravíte takú vec, akú ste spravili, takéto diktátorstvo, mali by ste zabezpečiť aj to, aby bolo rokovanie naozaj tak zabezpečené, ako má byť. Balkón je zatvorený, to znamená, že rokovanie neprebieha tak, ako by malo podľa rokovacieho poriadku. Balkón by mal byť počas rokovania Národnej rady Slovenskej republiky otvorený.
R. Madej, poslanec: (2004-06-30):
Či chceme náhradné výživné neobmedzene, že každé dieťa má nárok na výživné, áno, určite, ale ak chceme šetriť prostriedky štátu, tak musíme dať istý limit. Aj môj záujem je naozaj účelne využiť všetky prostriedky štátneho rozpočtu, preto som nechápal trochu tú kritiku, že nedáva sa naozaj v každej situácii náhradné výživné. Veď to bol nakoniec aj argument v roku 2002 za zrušenie predchádzajúceho zákona a že tento je trochu iná forma. Naozaj ide o nový model, úplne iný systém, ktorý namiesto 1,5 mld. korún chce naozaj rádovo 20 mil. korún ročne. Čo sa týka pomoci v hmotnej núdzi, spoločná správa rieši vzťah k zákonu o pomoci v hmotnej núdzi, to znamená v tomto naozaj ja osobne nevidím problém. Takisto v týchto 25 pozmeňujúcich návrhoch, za ktoré pani poslankyni Rusnákovej veľmi pekne ďakujem, aj za spoluprácu, je riešené vydávanie spoločných rozhodnutí nielen za jeden mesiac, ale spoločne za niekoľko mesiacov. Že exekútor berie zálohy, ale musíme si uvedomiť, že keď exekútor vymáha pohľadávku, najprv napĺňa pohľadávku svoju a pohľadávku trov konania, to znamená, ak dôjde k vymoženiu pohľadávky, oprávneného to nestojí peniaze. Čo sa týka zmien v rodinnom práve, už to pán poslanec Fico hovoril, že náhradné výživné v rámci nového zákona o rodine riešené nie je. Je tam skoro to isté znenie určovania výživného až na to, že sa určuje minimálne výživné, ktoré musí byť v každom prípade stanovené. Takže to je jedna veľká zmena pri výživnom, ale vôbec to nekoliduje s návrhom zákona o náhradnom výživnom. Čo sa týka toho, že tento zákon rozširuje výhrady pána ministra a skupinu osôb, áno, týmto zákonom nechceme riešiť tých, ktorí sú v hmotnej núdzi, ale chceme riešiť aj ďalších ľudí, ktorí majú problém. Veď azda matka s jedným dieťaťom, ktorá poberá minimálnu mzdu alebo niečo vyššie, myslím si, že aj ona si zaslúži pomoc štátu pri domáhaní sa výživného, a nepočul som žiadny alternatívny návrh pri riešení toho stropu, teda podmienky nároku pri príjme. Vychádzam z toho, že naozaj ja sám som podal pozmeňujúci návrh, ktorý znižuje túto hladinu, ako istý kompromis a návrh na kompromis, ktorý, verím, že bude prijatý aj so všetkými ďalšími pozmeňujúcimi návrhmi. Chcel by som veľmi pekne poprosiť, bez ohľadu na stanovisko k celkovému návrhu, podporiť všetky pozmeňujúce návrhy zo spoločnej správy okrem bodu 6, na základe toho, že v rozprave bol trochu lepší, šetrnejší pozmeňujúci návrh a o podporu všetkých pozmeňujúcich návrhov z rozpravy. Chcem sa veľmi pekne poďakovať bez ohľadu na to, ako dopadne hlasovanie za spoluprácu všetkým paniam poslankyniam a všetkým pánom poslancom a všetkým z odbornej praxe, ktorí na tomto návrhu zákona spolupracovali, a pevne verím, že tento návrh zákona nájde oporu vo väčšine tohto parlamentu. Ďakujem veľmi pekne.
Paška, Pavol, predseda NR SR (2013-03-26):
Hlasujeme. (Hlasovanie.) 134 prítomných, 77 za, 29 proti, 28 sa zdržalo. Schválili sme vládny návrh zákona o pozemkových spoločenstvách. Pán poslanec Lebocký uvedie v druhom čítaní hlasovanie o vládnom návrhu zákona, ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z. a o zmene a doplnení zákona č. 326/2005 Z. z. o lesoch v znení neskorších predpisov . Je to tlač 328. (Reakcia z pléna.) Pán spravodajca, prepáčte, ešte pán poslanec Mičovský sa hlási. Nech sa páči.
Pčolinský, Peter, podpredseda NR SR (2022-10-21):
Ďakujem pekne. Reagovať nechcete. Ďalší vystupujúci v rozprave je pani poslankyňa Lucia Drábiková.
M. Číž, podpredseda NR SR: (2010-03-04):
(Hlasovanie.) Prítomných 130 poslancov, za návrh 91 poslancov, zdržalo sa 38 poslancov, nehlasoval 1 poslanec. Tento návrh sme schválili.
Dobeš, Peter, poslanec NR SR (2023-06-15):
Ďakujem. Vážený pán predsedajúci, v rozprave vystúpil jeden poslanec. Pán predsedajúci, dajte, prosím, hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Fico, Robert, podpredseda NR SR (2011-04-05):
Ďakujem. Budem reagovať iba na pána poslanca Viskupiča, ktorý povedal, že nie celkom rozumel školeniu ohľadne zmeny zákona, ktorým ste zrušili mimoriadne dôležitý zákon číslo 429/2008. Tak ešte raz a sústreďte sa, pán poslanec, lebo už tretíkrát vám to už nebudem hovoriť. Chcem vám teda povedať, že keď sme boli vo vláde, tak sme prijali zákon, že spoločnosti s ručením obmedzeným a akciové spoločnosti, keď podávajú návrh ceny na regulačný úrad, mohli tento návrh podať iba vtedy, ak mali platné uznesenie valného zhromaždenia, a nestačilo len rozhodnutie predstavenstva. Vy ste toto zrušili a právo podávať cenové návrhy ste opäť dali naspäť predstavenstvu. A použil som absolútne lapidárny príklad Slovenského plynárenského priemyslu. Takže ešte raz, štát má 51 %, Francúzi a Nemci majú 49 %. My sme prijali zákon, že keď SPP chce podať návrh na cenu, tak štát ako väčšinový vlastník, 51-percentný, mal možnosť zablokovať podanie návrhu na zvýšenie ceny vo valnej hromade, pretože bolo potrebné platné uznesenie valnej hromady. Vy ste to zrušili a povedali ste, že nie valná hromada, ale predstavenstvo. A dobre viete, že v tom predstavenstve, ktoré má sedem členov, majú štyroch predstaviteľov Francúzi a Nemci a troch predstaviteľov štát, pretože v predstavenstve Dzurindova vláda odovzdala kontrolu nad celým SPP Nemcom a Francúzom. Pán poslanec Viskupič, vy ste prijali zákon na prospech nemeckých a francúzskych vlastníkov proti Slovenskej republike. Toto je váš celý problém, ktorý ste jednoducho urobili. (Potlesk.) A nemôžete tu hovoriť, že neviete, o čom to je. Ja som presvedčený, že ste nevedeli o tom, o čom hlasujete, pretože takúto hlúposť, pomôcť francúzskym a nemeckým vlastníkom proti záujmom Slovenskej republiky, môže len ten, kto nečíta zákony. (Potlesk.)
Bugár, Béla, podpredseda NR SR (2011-07-12):
Faktické poznámky traja páni poslanci. A, pani poslankyňa, nemusíte sa báť, dnes neskončíme tento bod programu. Takže končím možnosť sa prihlásiť do faktických. Pán poslanec Madej.
Blanár, Juraj, podpredseda NR SR (2022-09-28):
Vyhlasujem všeobecnú rozpravu za uzavretú. Predpokladám, že pán navrhovateľ ani pán spravodajca nemajú záujem o záverečné slovo. Prerušujem rokovanie o tomto bode programu, o ktorom budeme hlasovať o 11.00 hodine. Ďalším bodom podľa schváleného programu je prvé čítanie o návrhu poslanca Ondreja Ďuricu na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, zákona č. 296/2020 Z. z. o 13. dôchodku a o zmene a doplnení niektorých zákonov v znení neskorších predpisov a zákona č. 363/2011 Z. z. o rozsahu a podmienkach úhrady liekov, zdravotníckych pomôcok, dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov. Tento návrh je pod parlamentnou tlačou 1157, návrh na pridelenie výborom je v rozhodnutí 1205. Udeľujem slovo pánovi navrhovateľovi Ondrejovi Ďuricovi, aby tento návrh v snemovni uviedol, nech sa páči. (Rokovanie o návrhu poslanca Národnej rady Slovenskej republiky Ondreja Ďuricu na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov, zákon č. 296/2020 Z. z. o 13. dôchodku a o zmene a doplnení niektorých zákonov v znení neskorších predpisov a zákona č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov , tlač 1157.)
Kočiš, Eduard, poslanec NR SR (2021-10-26):
Veľmi pekne ďakujem za slovo, pán predsedajúci. Pán kolega Blanár, vo svojej rozprave ste poznamenali veľmi veľa faktov, na ktoré sa naozaj musíme zamerať a veľmi veľa faktov, na ktoré musíme upozorniť. Je naozaj veľmi úsmevné a veľmi zvláštne, ak pán minister hospodárstva Sulík sa snaží obhajovať neskutočne narastajúcu cenu elektrickej energie spôsobom takým, lebo predchádzajúca vláda, lebo Fico, lebo Pellegrini. Naozaj na to budem apelovať do konca tejto schôdze, do konca tohto programu. V žiadnom prípade nesmieme už pozerať čo bolo, stále sa musíme všetci spoločne pozerať na to, čo bude. Úrad v rámci svojej začínajúcej fázy v januári 2021 určil výšku TPS-ky na hodnotu 23,74. Niekto si povie, že je to veľa, niekto, že je to málo. Čo sa týka budúceho roka, tak došlo tam k navýšeniu na 23,74. To znamená, že je to o nejaké 2,3 – 2,4 centa naviac. Čiže priemerná domácnosť, ktorá vytápa nielen celú svoju domácnosť, ale aj používa všetky elektrické spotrebiče zvýšeným spôsobom oproti domácnostiam, ktoré používajú aj zemný plyn, pocítia tento nárast v priemere o nejakých 45 až 50 eur. To znamená, že ako na začiatku poznamenal pán predseda Fico, Slovensko je naozaj veľmi splynofikovaná krajina, ale nachádzajú sa obce, nachádzajú sa dokonca aj mestá, kde naozaj ten zemný plyn nie je v potrubnom stave tak uvedený, aby všetci sa mohli na toto vykurovanie alebo na odoberanie zemného plynu pripraviť alebo nejakým spôsobom napojiť. Čiže domácnosti, ktoré vykurujú nielen elektrikou, ale aj mnohými inými článkami, tak toto zdražovanie veľmi, veľmi silno pocítia. Ďakujem pekne.
P. Pelegrini, poslanec: (2008-11-05):
Národná rada Slovenskej republiky uznesením č. 977 z 10. septembra 2008 pridelila predmetný vládny návrh zákona na prerokovanie v druhom čítaní vo výboroch do 20. októbra 2008 a v gestorskom výbore do 21. októbra 2008 ústavnoprávnemu výboru, výboru pre financie, rozpočet a menu a výboru pre hospodársku politiku. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona odporúčali Národnej rade Slovenskej republiky schváliť ústavnoprávny výbor uznesením č. 454 zo 14. októbra 2008, výbor pre financie, rozpočet a menu uznesením č. 374 z 15. októbra 2008 a Výbor Národnej rady Slovenskej republiky pre hospodársku politiku uznesením č. 407 zo 14. októbra 2008. Časť IV spoločnej správy obsahuje celkovo 13 pozmeňujúcich návrhov, o ktorých gestorský výbor odporúča hlasovať nasledovne. O bodoch 1, 3, 4, 7, 10, 11, 12 a 13 odporúča hlasovať spoločne s odporúčaním schváliť ich. O bodoch 2 a 8 odporúča hlasovať s odporúčaním neschváliť ich. O bodoch 5, 6 a 9 odporúča hlasovať spoločne s odporúčaním neschváliť ich. Gestorský výbor na základe stanovísk výborov k vládnemu návrhu zákona a stanovísk poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona o poplatku za udržiavanie platnosti patentu, o poplatku za udržiavanie platnosti európskeho patentu s účinkami pre Slovenskú republiku a o poplatku za udržiavanie platnosti dodatkového ochranného osvedčenia na liečivá a výrobky na ochranu rastlín a o zmene niektorých zákonov schváliť v znení schválených pozmeňujúcich a doplňujúcich návrhov uvedených v tejto správe. Spoločná správa výborov Národnej rady Slovenskej republiky o prerokovaní predmetného vládneho návrhu zákona v druhom čítaní bola schválená uznesením č. 420 z 21. októbra 2008. Súčasne ma výbor poveril predložiť návrhy podľa § 81 ods. 2, § 83 ods. 4, § 84 ods. 2 a § 86 rokovacieho poriadku. Pán predsedajúci, prosím, otvorte rozpravu, do ktorej sa ako spravodajca hlásim.
Paška, Pavol, predseda NR SR (2012-09-11):
Pán poslanec Gaži.
Šuca, Peter, poslanec NR SR (2017-04-06):
Prajem pekný deň a ďakujem za slovo, vážený pán predsedajúci. Vážené panie poslankyne, páni poslanci, vážení prítomní, Výbor Národnej rady Slovenskej republiky pre obranu a bezpečnosť predkladá v súlade s § 9 zákona č. 166/2003 Z. z. o ochrane súkromia pred neoprávneným používaním, použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) správu výboru o stave použitia informačno-technických prostriedkov za rok 2016. V súlade s § 9 zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov výbor požiadal Ministerstvo vnútra Slovenskej republiky, policajný zbor, ministerstvo spravodlivosti, Zbor väzenskej a justičnej stráže a ministerstvo financií, finančnú správu v mesiaci január 2017 o zaslanie správy o použití informačno-technických prostriedkov za rok 2016. Správu o použití informačno-technických prostriedkov za rok 2016 predložili všetky dotknuté subjekty vo verzii neobsahujúcej utajované skutočnosti. Údaje o použití informačno-technických prostriedkov neobsahujúce utajované skutočnosti, tak ako ich jednotlivé dotknuté subjekty predložili, sú uvedené v predloženej správe. Výbor Národnej rady Slovenskej republiky pre obranu a bezpečnosť uvedenú správu prerokoval 20. marca na 22. schôdzi, zobral ju na vedomie a odporučil Národnej rade Slovenskej republiky vziať ju na vedomie. Návrh uznesenia je súčasťou správy. Ďakujem, pán predsedajúci, skončil som. Otvorte rozpravu k predmetnému bodu rokovania.
Jurinová, Erika, poslankyňa NR SR (2017-03-30):
Ďakujem pekne. No zrejme mi, pán minister, nebudete vedieť ďalej odpovedať, alebo bližšie, ale pán minister Richter nezodpovedal na to, na čo sme sa pýtali. Tam je evidentné z tých podnetov, ktoré nám prišli, že práve za prvý štvrťrok im neboli uhradené z jedného mesiaca náklady. Za prvý štvrťrok boli akoby, im bolo povedané, že to sa presunie na ďalší štvrťrok, ale ako ste povedali, keďže ešte pravdepodobne vtedy nebol súčasťou projektu ten človek, takže tie náklady zostali chránenej dielni stále neuhradené. Takže kto vlastne znáša náklady na prevádzku chránenej dielne? No z tohto vyplýva, že zamestnávatelia a nie tak, ako by to podľa zákona malo byť, že, alebo spolupodieľa sa aj ministerstvo. Je to podľa mňa nie dobrý signál práve pre všetkých, ktorí prevádzkujú chránené dielne, a je mi ľúto, že štát to nemá ako prioritu podľa všetkého, aj podľa toho, čo mi vlastne pán minister odkázal. Berem to ako vyhováranie sa alebo že možno nechápe, že mnohým chráneným dielňam ide naozaj kvôli nezaplateniu jedného mesiaca o život. Že nevedia si to vykryť väčšími zákazkami, väčším počtom pracovníkov, lebo každomesačne bojujú o holé prežitie. A pokiaľ fakt nebude prioritou vlády zamestnávanie zdravotne postihnutých alebo pomoc pri zamestnávaní, tak potom táto spoločnosť asi vyspelá nikdy nebude. Ale ďakujem za snahu, pán minister.
Zmajkovičová, Renáta, podpredsedníčka NR SR (2014-10-15):
S faktickými poznámkami dvaja, traja, uzatváram, štyria poslanci, uzatváram možnosť prihlásiť sa. Pán poslanec Jurzyca.
Šimko, Igor, poslanec NR SR (2024-04-18):
Pán predsedajúci, dajte, prosím, hlasovať o návrhu zákona ako o celku s odporúčaním gestorského výboru schváliť.
Hrušovský, Pavol, podpredseda NR SR (2011-03-22):
Panie poslankyne, páni poslanci, pán poslanec Beblavý bol posledným poslancom prihláseným do rozpravy písomne. Chcem sa opýtať ešte predtým, ako udelím slovo pánovi prvému námestníkovi generálneho prokurátora, či sa chce niekto z prítomných poslancov prihlásiť do rozpravy ústne. Pán poslanec Číž ako siedmy a posledný poslanec prihlásený do rozpravy ústne k prerokovávanému vládnemu návrhu zákona o prokuratúre. Nech sa páči, pán námestník, udeľujem vám slovo.
Mezenská, Helena, poslankyňa NR SR (2012-09-18):
Teraz pristúpime k hlasovaniu o návrhu poslankyne... (Ruch v sále.)
Blanár, Juraj, podpredseda NR SR (2021-06-17):
Pán poslanec Suja, môžete reagovať na faktické poznámky.
Blaha, Ľuboš, podpredseda NR SR (2024-01-11):
Vyzval som vás, pani poslankyňa.
S. Janiš, poslanec: (2003-02-26):
V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady o rokovacom poriadku, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Osobitná časť dôvodovej správy obsahuje odôvodnenie zmien jednotlivých  ustanovení. Návrh zákona obsahuje doložku zlučiteľnosti s právom Európskej únie. Z hľadiska vecného konštatujem, že návrh novely zákona vychádza z praktických skúseností z uplatňovania súčasného zákona o podpore na zriaďovanie priemyselných parkov a dáva predpoklady na to, aby sa znížili a zefektívnili náklady na zriaďovanie priemyselných parkov a zvýšil sa záujem tak obcí, ako i investorov o zriaďovanie priemyselných parkov. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla v zmysle § 73 rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady zo 7. februára 2003 a podľa § 71 rokovacieho poriadku navrhujem, aby návrh zákona prerokovali: Ústavnoprávny výbor Národnej rady, Výbor Národnej rady pre financie, rozpočet a menu, Výbor Národnej rady pre hospodárstvo, privatizáciu a podnikanie, Výbor Národnej rady pre pôdohospodárstvo a Výbor Národnej rady pre verejnú správu. Súčasne za gestorský výbor navrhujem Výbor Národnej rady pre hospodárstvo, privatizáciu a podnikanie. Odporúčam, aby predmetný návrh zákona prerokovali výbory v lehote do 9. apríla 2003 a gestorský výbor do 11. apríla 2003. Pán predsedajúci, prosím, aby ste otvorili rozpravu.
Krajčí, Marek, poslanec NR SR (2019-10-25):
Ďakujem pekne za slovo. Ja by som chcel poďakovať pani poslankyni Verešovej, ale na tomto mieste chcem poďakovať aj pani ministerke a ministerstvu za predloženie tohto návrhu zákona. Ja som veľmi rád, že sme sa rozhodli takýmto spôsobom vzdať úctu ľudských pozostatkom. Myslím si, že je to veľmi dôležité, zachovávať tento morálny štandard v súčasnej modernej spoločnosti. Potrat je v živote ženy, jej manžela a v pokročilom štádiu tehotenstva celej rodiny je veľmi smutná udalosť a dôstojné pochovanie ich dieťaťa je veľmi dôležitý moment vyrovnania sa s touto životnou tragédiou. A som teda veľmi rád, že tento zákon to rieši. Rovnako vystavovanie tiel pozostalých, najmä v prípade, pokiaľ títo ľudia za svojho života neodškriepiteľne a slobodne toto právo niekomu neudelili, je určite porušením ľudských práv. A som veľmi rád, že aj na tie výstavy, ktoré tu na Slovensku boli realizované, ministerstvo reaguje takýmto zákonom, pretože, pretože v podstate to bol jeden veľký škandál, že takéto niečo tu bolo a takýmto spôsobom sa zachovávalo s ľudskými pozostatkami. Takže ešte raz, z mojej strany veľká vďaka a v princípe súhlasím aj s tým pozmeňovacím návrhom. On je sprísňujúci, ale vlastne viac-menej túto úctu k ľudským pozostatkom dáva a rozširuje a myslím si, že je to správna cesta. Ďakujem pekne.
Hort, Milan, podpredseda NR SR (2011-04-01):
Pán poslanec Dušan Bublavý, nech sa páči.
Á. Biró, poslankyňa: (2008-12-03):
Národná rada Slovenskej republiky uznesením č. 1070 z  23. októbra 2008 pridelila návrh poslancov Národnej rady Slovenskej republiky Dušana Jarjabka a Rafaela Rafaja na vydanie zákona, ktorým sa mení a dopĺňa zákon č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení neskorších predpisov na prerokovanie týmto výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre kultúru a médiá. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený neoznámili v určenej lehote gestorskému výboru žiadne stanovisko k predmetnému návrhu zákona. Návrh zákona odporučili schváliť: Ústavnoprávny výbor Národnej rady Slovenskej republiky uznesením č. 535 z 19. novembra  2008, Výbor Národnej rady Slovenskej republiky pre kultúru a médiá uznesením č. 175 z  18. novembra  2008. Výbory Národnej rady Slovenskej republiky, ktoré predmetný poslanecký návrh zákona prerokovali, prijali tri pozmeňujúce návrhy, ktoré máte uvedené v bode IV spoločnej správy. Gestorský výbor na základe stanovísk výborov vyjadrených v ich uzneseniach uvedených pod bodom III  spoločnej správy  k tomuto poslaneckému návrhu zákona podľa § 79 ods. 4 a § 83 zákona o rokovacom poriadku odporúča Národnej rady Slovenskej republiky uvedený návrh zákona schváliť. O pozmeňujúcich a doplňujúcich návrhoch uvedených v IV. časti tejto spoločnej správy gestorský výbor odporúča hlasovať spoločne s návrhom schváliť. Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a média č. 177 z 25. novembra 2008. Vážený pán predsedajúci, ja som skončila, prosím, otvorte rozpravu.
Krajniak, Milan, minister práce, sociálnych vecí a rodiny SR (2020-07-15):
Vážený pán podpredseda, vážené dámy a páni, iba aby bolo v zápise. Viem, že pani poslankyňa Hatráková to takto nemyslela, ale aby to bolo jasné prípadne aj ľuďom, ktorých táto problematika zaujíma, keď sa bavíme o nestrannosti a nezávislosti činnosti komisára, nehovoríme o jeho politickej príslušnosti alebo o tom, že či má také alebo onaké názory. Hovoríme o tom, či nestranne a nezávisle koná vo svojom úrade a či náhodou sa nemôže stať, alebo nemohlo stať, a to je to, to je ten hlavný problém, že, že jednoducho pri preskúmavaní práv toho dieťaťa uprednostňuje niektorú zo strán sporu. Iba pre zápis to hovorím, aby bolo jasné, že tu sa nebavíme o politickej nezávislosti, tu sa bavíme o nezávislosti a nestrannosti pri posudzovaní tých jednotlivých prípadov. Ďakujem pekne.
B. Bugár, podpredseda NR SR: (2005-09-23):
(Hlasovanie.) Prítomných 104, za 29, proti 18, zdržalo sa 55, nehlasovali 2. Tieto body zo spoločnej správy sme neprijali. Nech sa páči.
J. Brocka, poslanec: (2008-07-03):
Pán minister, chceli ste príklad iného podobného komfortu a iný podobný komfort je práve v tomto zákone, a hovorili o tom už viacerí kolegovia, naposledy kolega Kovarčík, aj pán Pelegrini sa vyjadroval ku kontrole originality, aj pán poslanec Ivan Farkas. A ja musím povedať, že to je biznis, dámy a páni, ak sa niekto odvoláva na smernice alebo povinnosti vyplývajúce z nášho členstva v Európskej únii alebo hovorí o tom, že tú kontrolu originality zaviedla predchádzajúca vláda, tak musím povedať, že áno, v odôvodnených prípadoch, keď sa dovážajú autá z cudziny a je podozrenie, že to môžu byť ukradnuté autá, tak prečo nie? Ale ten rozsah, v akom sa to navrhuje alebo ako to vyplýva zo zákona, tak je zvrátený, aby ste vy po skončení lízingu boli povinní absolvovať kontrolu originality a zaplatiť súkromnej firme 2 500 Sk za to, že je všetko v poriadku, no, dámy a páni, to je nehorázne! Ak zmení... (Reakcia z pléna.) Ešte to nie je zrušené, pán kolega, pán kolega, nie je to zrušené, je to v zákone a ja nemám istotu, že či to vy vašou väčšinou zrušíte, lebo návrh, ktorý navrhol kolega Iván Farkas, tak v spoločnej správe sa navrhuje z gestorského výboru neprijať. Dámy a páni, samozrejme, by som mohol hovoriť dlhšie, lebo toto je, by som povedal, vytrvalý tlak jednej úzkej skupiny, nie, pán minister, z vášho ministerstva, ale z ministerstva dopravy, ľudí, ktorí permanentne parlament pri rôznych príležitostiach zásobia návrhmi lobistických skupín, ako môžu jedni pri garancii štátu zarobiť na úkor iných, samozrejme, väčšinou na občanovi. Takto to bolo pri tých autoškolách, ešte si to pamätáte, keď autorizované autoškoly mohli alebo mali istú výhodu proti ostatným. Alebo nedávno ten nezmysel povinnej kontroly nových áut. Samozrejme, som rád, že takéto veci po tlaku verejnosti, odbornej či laickej, nakoniec nedostali sa ani do parlamentu, ale tento posledný problém tu v parlamente máme. A ja preto navrhujem, aby sme zo spoločnej správy vyňali na osobitné hlasovanie bod 33 a odporúčam na rozdiel gestorského výboru, aby sme tento pozmeňujúci návrh schválili. Ďakujem za vašu pozornosť.
B. Bugár, podpredseda NR SR: (2004-09-09):
(Hlasovanie.) Prítomných je 129 poslancov, za 129 poslancov. Konštatujem, že tieto návrhy sme schválili. Nech sa páči.
Taraba, Tomáš, podpredseda vlády SR a minister životného prostredia SR (2024-06-20):
Ďakujem pekne. Vážená pani poslankyňa, v mene pána ministra financií Kamenického vám odpoviem. Ďakujem za vašu otázku. Na úvod chcem povedať, že otázka č. 10 je identická s otázkou č. 11, 63, 73, 104 a 113, preto týmto odpoviem naraz na všetky identické otázky, ktoré položili ostatní poslanci. Spomínaná zmena financovania nadväzuje na úlohy, ktoré sú zahrnuté do plánu obnovy a rozvoja a rovnako sú i súčasťou programového vyhlásenia vlády pre toto volebné obdobie. Podstata návrhu zmeny financovania nadväzuje na novelu zákona č. 597/2003 o financovaní základných škôl, stredných škôl a školských zariadení. Uvedená legislatíva je v gescii Ministerstva školstva, výskumu, vývoja a mládeže Slovenskej republiky. V tejto súvislosti uvedené ministerstvo rokuje v rámci legislatívneho procesu aj so zástupcami samospráv, preto túto otázku treba smerovať aj na uvedený rezort. Ministerstvo financií v nadväznosti na uvedené zabezpečuje pomoc a podporu. Takže otázka má byť adresovaná na ministerstvo školstva.
Hlina, Alojz, poslanec NR SR (2012-08-02):
Vážená pani podpredsedníčka, vážený pán minister, vážení kolegovia, dovoľte mi k tejto ďalšej z mnohých volieb niečo krátko povedať. Skôr ako poviem, oceňujem a naozaj oceňujem, vážení kolegovia, že ste sa vzopreli pri hlasovaní do ÚPN. Naozaj to beriem ako vzopretie, i keď váš kolega Kolesík to chcel odkomunikovať a stále komunikuje, že neviete vypísať ani lístky. Keby som ja bol u vás, tak by ma to urážalo, lebo keby niekto pochyboval, alebo že nie ste schopní ani vypísať lístky, takže si to prípadne s ním odkonzultujte. Ja verím, že nie je problém v tom, že neviete vypísať lístky, ale ste sa vzopreli tomu, že tie kandidatúry, ktoré boli postavené, boli nezodpovedné. Naozaj to oceňujem a som rád. Verím, že prípadne tí ďalší noví kandidáti, ktorí budú, budú legitímnejší a primeranejší už aj k tej symbolickej funkcii, ktorú ÚPN plní a má plniť, a verím teda, že aj tí kandidáti noví, ktorí budú na verejnom vypočutí, ktoré, verím, že bude na výbore, mi zodpovedajú na otázku, na ktorú mi nezodpovedali predchádzajúci kandidáti, lebo to bola zastavená tá diskusia... (Prerušenie vystúpenia predsedajúcou.)
B. Bugár, podpredseda NR SR: (2004-03-09):
Budeme pokračovať v druhom čítaní o vládnom návrhu zákona, ktorým sa mení a dopĺňa zákon č. 231/99 Z.Z. o štátnej pomoci v znení neskorších predpisov a o zmene niektorých zákonov. Vládny návrh zákona ste dostali ako tlač 509, spoločnú správu ako 509a. Prosím teraz pána podpredsedu vlády, ministra financií Ivana Mikloša, aby informoval Národnú radu o tomto vládnom návrhu zákona.
Sárközy, Irén, poslankyňa NR SR (2017-10-12):
Pán predsedajúci, hlasovali sme o bodoch zo spoločnej správy. Teraz môžeme pristúpiť k hlasovaniu o jednotlivých pozmeňujúcich návrhoch. Oba pozmeňujúce návrhy podal pán poslanec Jurzyca. Dajte, prosím, hlasovať o prvom pozmeňujúcom návrhu pána poslanca.
Hrnčiar, Andrej, podpredseda NR SR (2019-09-18):
Vyhlasujem všeobecnú rozpravu za skončenú. Prerušujem rokovanie o... (Reakcia z pléna.) Nech sa páči, ešte termín hlasovania.
P. Paška, predseda NR SR: (2008-09-09):
Určeným spravodajcom je pán poslanec Róbert Madej. Poprosím ho o spravodajskú informáciu.
Baránik, Alojz, poslanec NR SR (2022-12-07):
Ďakujem pekne. No nadviazal by som na to, čo pán špeciálny prokurátor hovoril o tom, že, a nedá sa to nazvať a treba to nazvať ako to je, podľa mňa nedá sa to nazvať inak ako, Úradu špeciálnej prokuratúry často hádže pod nohy polená Generálna prokuratúra, proste to je môj záver z toho, čo som počul aj z mojich vlastných poznatkov. My sme tu včera, ako už bolo spomenuté, mali pána generálneho prokurátora a viacerí z nás sa vyjadrili jasne, že pán generálny prokurátor jednoducho koná zaujato v prospech určitej skupiny, a ja si myslím, že tá skupina zároveň má aj širší záber a že je v politike, tak ako sa to prejavilo aj v tom návrhu, ktorý pán Taraba predkladá ohľadom trestných sadzieb ekonomických trestných činov. A realita z toho aspoň pre mňa osobne a podľa mňa aj viacerých plynie taká, že ja nechcem byť súčasťou takej vlády, ktorá v podstate je ovládaná organizovaným zločinom. Nechcem. A z podobného dôvodu, aký ste tu pán špeciálny prokurátor uviedli, že o ňom hovorili tí vaši kolegovia, ktorí jednoducho chcú, aby táto krajina nejako vyzerala, aby sa tu dalo slušne žiť. Proste ak táto vláda nemá na viac, nech ide dole. Preto si myslím, pretože je to jej zodpovednosť, že odovzdala právny štát ľuďom ako je Taraba a jemu podobní.
Danko, Andrej, predseda NR SR (2016-06-07):
Tak aspoň niečo by ste mohli čítať.
Somogyi, Szilárd, poslanec NR SR (2010-10-12):
Ďakujem, pán predseda. Vypočuli sme z úst pána predsedu klubu SMER-u – SD zrejme volanie alebo skôr manifest novovzniknutej strany, alebo vyhlásenie zakladania novej strany. Novej strany sociálnej demokracie, ktorú, priznajme, že v predchádzajúcich rokoch chýbala na politickej scéne na Slovensku. Prešli sme k tomu krátkym prierezom so všetkými politickými smermi či trendmi, aby sme sa ustálili na tom, že tá sociálna demokracia je potrebná. Tá sociálna demokracia, ktorá zatiaľ na Slovensku existovala len vo forme skratky, skratky alebo skratky k tunelom. Otázne je len to, že zakladanie alebo volanie po takejto strane je práve, prečo prihlási predseda klubu SMER-u. Ďakujem.
Pellegrini, Peter, predseda NR SR (2024-02-07):
Pán poslanec Dubéci.
Laurenčík, Milan, podpredseda NR SR (2021-12-07):
Na faktické poznámky bude teraz reagovať pán poslanec Radovan Kazda, nech sa páči.
K. Tóthová, poslankyňa: (2005-12-06):
Ja som členkou výboru pre verejnú správu a chcela by som sa prihovoriť alebo aspoň tu pár slovami povedať v rozprave jeden pozmeňujúci návrh, upozorniť vás na to, ktorý sme formulovali vo výbore a ktorý by podľa môjho názoru mal dostať podporu tohto pléna. Ja ho nedávam v rozprave preto, pretože bol prednesený, predniesla som ho vo výbore. Vládnym uznesením boli naši bývalí krajania z Ukrajiny po výbuchu Černobyľu presídlení na Slovensko s tým, že uznesením vlády im bola zaručená po čase možnosť získať slovenské štátne občianstvo. Žiaľ, podľa predpisov je slovenské štátne občianstvo spoplatnené sumou 20 000 korún. Vo výbore bol predložený, ako som už spomenula, návrh na odpustenie tohto poplatku, teda daný zákonný podklad, pretože ide o väčší počet osôb, zákonný podklad na to, aby tejto skupine žiadateľov bol tento poplatok odpustený. Takže pokiaľ prejde tento pozmeňujúci návrh, ja osobne nebudem mať problémy s podporou tohto legislatívneho návrhu, pretože sa nedotýka každého občana. Ide skutočne o veci zbrojného preukazu, otázky úkonov na iných než miestne príslušných orgánoch a podobne. Čo by som však chcela pánovi podpredsedovi vlády povedať k jeho vystúpeniu, čo nebolo možné už vzhľadom na uzavretie rozpravy. Pán podpredseda vlády, vôbec mi nešlo o poplatky pri ochrane osobnosti. Zle ste počúvali moje vystúpenie, ale mne išlo o poplatky, opravu nepravdivých údajov uverejnených v tlači, ktoré sa netýkajú len politikov, pretože také žiadajú verejne známe osobnosti, herci, spisovatelia, podnikatelia a hlavne malí podnikatelia, ktorým sa v tlači uverejní nepravdivý údaj o ich výrobku alebo o ich existencii, tak nemajú na veľké súdne konania. A tam je aj lehota proste pre nich zaujímavá, teda majú mať právo a my všetci záujem, aby tlač dávala pravdivé informácie a nebola hlasnou trúbou klebiet a nepravdivých informácií. O to mi šlo, pán podpredseda vlády. To sa netýka len politikov. A aj váš argument by som nemohla prijať, pretože zákony sa nerobia pre politikov, zákony sa majú robiť pre všetkých občanov. Toľko by som chcela uviesť k vášmu vystúpeniu, ktoré akosi v tých poplatkoch bolo scestné, a verím, že si to vo svojej pamäti uložíte v tom zmysle, ako som povedala. Ďakujem za pozornosť.
P. Hrušovský, predseda NR SR: (2005-05-24):
(Hlasovanie.) 138 prítomných, 87 za, 26 proti, 25 sa zdržalo. Bod 5 sme schválili. Ďalší návrh.
Hrnčiar, Andrej, podpredseda NR SR (2018-02-06):
Reakcia, pani poslankyňa Cigániková.
Sloboda, Vladimír, poslanec NR SR (2018-09-20):
Ďakujem pekne. Pán kolega, asi súhlasíme s vaším návrhom, pretože je to korektnejšie aj voči obciam, aj tým, ktorí boli pripravení na to, že v nejakých pomeroch končia svoje volebné obdobie. A meniť tieto pomery mesiac pred skončením ich mandátov vyzerá, dokonca do desať dní pred skončením mandátu, vyzerá dosť divne a skôr to vyzerá naozaj účelovo. Chcem len podotknúť, takisto obce tieto ich zvýšené odstupné takisto nemajú zahrnuté v rozpočtoch. Takže čím menšia obec a dlhšie fungujúci starosta, ktorý teraz končí, tak o to väčší problém pre nich vzniká. Takže s vaším pozmeňujúcim návrhom môžeme len súhlasiť. Ďakujem.
Šuca, Peter, poslanec NR SR (2013-12-03):
Ďakujem pekne, pani predsedajúca. Dajte, prosím, hlasovať o pozmeňujúcom návrhu poslanca Jaroslava Bašku a Petra Šucu.
Blanár, Juraj, podpredseda NR SR (2022-03-30):
S poslednou faktickou poznámkou pán poslanec Richard Nemec.
Jurinová, Erika, podpredsedníčka NR SR (2015-12-08):
Nasleduje pán poslanec Galko, ktorý sa v sále nenachádza, pani poslankyňa Vášáryová rovnako nie, pán poslanec Poliačik takisto nie je v sále. Dávam možnosť reagovať pánovi poslancovi Hlinovi.
Kollár, Boris, predseda NR SR (2022-10-20):
Prosím, prezentujme sa a hlasujeme. (Hlasovanie.) Prítomných 134 poslancov, za 72, proti 10, zdržalo sa 51, nehlasoval 1. Konštatujem, že sme tento návrh schválili. Pokračujeme hlasovaním v prvom čítaní o vládnom návrhu zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti ministerstva hospodárstva, tlač 1206, bod 15 schváleného programu. Spravodajcom je člen výboru pre hospodárske záležitosti poslanec Vojtech Tóth. Prosím ho, aby hlasovanie uviedol. (Hlasovanie o vládnom návrhu zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov , tlač 1206.)
Pčolinský, Peter, podpredseda NR SR (2023-02-08):
Faktická poznámka pán poslanec Cmorej.
Drábiková, Lucia, poslankyňa NR SR (2020-05-12):
Vážený pán predsedajúci, dajte, prosím, hlasovať o tom, že Národná rada Slovenskej republiky prerokuje uvedený vládny návrh zákona v skrátenom legislatívnom konaní.
J. Burian, poslanec: (2008-01-31):
Predseda Národnej rady Slovenskej republiky svojím rozhodnutím č. 513 z 2. januára 2008 pridelil tento návrh výboru pre financie, rozpočet a menu; ústavnoprávnemu výboru. Uvedené výbory prerokovali túto správu v stanovenom termíne. V predmetnej správe oba výbory zaujali stanovisko – odporúčanie pre Národnú radu vysloviť súhlas a rozhodnúť, že ide o medzinárodnú zmluvu, ktorá má prednosť pred zákonmi. Gestorský výbor pripravil spoločnú správu, kde odporúča Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas so Zmluvou medzi Slovenskou republikou a vládou Malajzie o podpore a ochrane investícií. Zároveň rozhodol, že medzinárodná zmluva podľa čl. 7 ods. 5 Ústavy Slovenskej republiky má prednosť pred zákonmi. Zároveň poveril predniesť spoločnú správu výborov na schôdzi Národnej rady a návrh uznesenia Národnej rady Slovenskej republiky je prílohou spoločnej správy. Pán predsedajúci, otvorte rozpravu.
Mihál, Jozef, poslanec NR SR (2014-11-10):
Ďakujem, pani predsedajúca. Ďakujem, pán minister, za vystúpenie. Prepáčte, že vás takto oslovím, nesedel tu od rána ešte váš rezortný kolega, teda kolega z vlády pán Kažimír, minister financií, podpredseda vlády, čiže ja vás poprosím tlmočiť mu takú otázku, resp. prosbu od podnikateľov živnostníkov, ktorí sa pýtajú, že či aj oni sa môžu presťahovať na Belize a platiť dane nie tu na Slovensku, ale na tom Belize. Ďalej sa chcú spýtať lekári, ktorí budú platiť z tých minerálok a obedov, ktoré dostanú na konferenciách, dane z nepeňažných príjmov, že prečo teda oni platia takéto dane a prečo Medical Group, ktorá má sídlo na Belize a dobre zarába na našom zdravotníctve, žiadne dane na Slovensku zrejme neplatí. Takže tieto dve otázky, poprosím, keby ste tlmočili pánovi ministrovi financií. Ďakujem.
Jurinová, Erika, podpredsedníčka NR SR (2015-05-26):
Ďakujem, pán poslanec. Na vaše vystúpenie je desať faktických poznámok. Uzatváram možnosť prihlásiť sa faktickou poznámkou. Nech sa páči, pán poslanec Viskupič.
Laurenčík, Milan, podpredseda NR SR (2022-02-18):
S faktickou poznámkou teraz, pán poslanec Matúš Šutaj Eštok, nech sa páči.
Danko, Andrej, predseda NR SR (2016-05-25):
Ďakujem. Prosím, prezentujme sa a hlasujme. (Hlasovanie.) Ďakujem. Prítomných 135 poslancov, za 25, proti 25, zdržalo sa 85. Konštatujem, že sme uvedený návrh neschválili, a teda nebudeme pokračovať v rokovaní o tomto návrhu zákona. Budeme pokračovať hlasovaním o bode 56 schváleného programu, ktorým je prvé čítanie o návrhu poslankyne Nicholsonovej na vydanie zákona, ktorým sa mení a dopĺňa zákon č. 600/2003 Z. z. o prídavku na dieťa (tlač 92). Spravodajcom je člen navrhnutého gestorského výboru pre sociálne veci poslanec Jozef Mihál. Prosím ho, aby hlasovanie uviedol. (Hlasovanie o návrhu poslankyne Národnej rady Slovenskej republiky Lucie Nicholsonovej na vydanie zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov , tlač 92.)
Pellegrini, Peter, predseda NR SR (2015-09-17):
Prezentujme sa a hlasujme o návrhu pána predsedu Šebeja, doplniť uznesenie, ktoré predložil pán poslanec Blaha. (Hlasovanie.) Prítomných 127 poslancov, za hlasovalo 46, proti bol 1, zdržalo sa 78 poslancov, nehlasovali 2. Tento návrh sme neschválili. Pán predseda.
Mazurek, Milan, poslanec NR SR (2017-10-13):
Pán Marosz, ja som len udivený, kde sa v stranách, ako je tá vaša OĽANO alebo SaS-ka alebo pani Zimenovej berie tá obrovská nenávisť k slovenskému národu. Prečo máte neustále potrebu vykonávať všetky kroky, ktoré postupne vedú k odnárodňovaciemu procesu a k tomu, aby ste vytvorili v rámci celej tej vašej Európskej únie takú tú jednoliatu šedú masu bez identity, bez hrdosti, bez viery a vôbec sa tým ani netajíte. Viete, posunúť výučbu slovenského jazyka v slovenských školách na roveň nejakého cudzieho jazyka je podľa mňa úplne chorý nápad. Ľudovít Štúr obetoval celý svoj život pre to, aby sme na Slovensku mohli hovoriť po slovensky. Andrej Hlinka obetoval svoju slobodu za to, aby sme mohli byť slovenským národom a vy dnes v najvyššom zákonodarnom orgáne Slovenskej republiky prídete s myšlienkou, že slovenský jazyk má byť vyučovaný ako cudzí jazyk. Vy ste jednoducho chorí ľudia.
Dostál, Ondrej, poslanec NR SR (2019-01-29):
Ďakujem, pani poslankyňa Zimenová. Nastolila si vo svojej, vo svojom vystúpení otázky, ktoré sa majú riešiť v prvom čítaní, respektíve možno, možno ešte pred prvým čítaním. Tieto, tieto témy mali byť dôkladne rozdiskutované už vo fáze prípravy zákona, možno ešte pred medzirezortným pripomienkovým konaním, pretože aj v medzirezortnom pripomienkovom konaní býva už neskoro na zásadnejšie zmeny v návrhoch zákonov, a teda to, na čo si upozornila, pokiaľ ide o architektúru, aj o kompetencie, aj o spôsob kreovania, sú veci, ktoré, obávam sa, že veľmi ťažko pôjde opraviť až, až v druhom čítaní nejakými pozmeňujúcimi, pozmeňujúcimi návrhmi. 
A kvitujem, že si zdôraznila význam diskusie, význam dialógu a len tak drobnú, drobnú, drobné poľutovanie v tejto súvislosti vyslovím, že tak ako pri predchádzajúcom alebo predpredchádzajúcom bode kolegovi Grendelovi tu chýbala pani ministerka Saková, ktorá ten bod mala predkladať, tak mne tu chýba, že tu teraz nie je pán minister Gábor Gál, lebo potom by tá debata, predpokladám, mohla mať aj inú úroveň, ako nejaké konšpiračné bludy produkované vo faktických poznámkach z fašistického tábora a mohol by pán minister aj vecne zareagovať na tie výhrady, ktoré, pripomienky, ktoré si prezentovala vo svojom vystúpení. Takže v tomto prípade si myslím, že zvlášť je škoda, že tu teraz nie je a že sme prípadne ten bod nepresunuli na čas, keď tu bude.
Glenda, Tibor, poslanec NR SR (2012-10-26):
Pán predseda, dajte hlasovať o bode 21 zo spoločnej správy s odporúčaním gestorského výboru schváliť.
Cigániková, Jana, poslankyňa NR SR (2019-10-24):
Ďakujem pekne, Alino. Úplne ti rozumiem, že si sa venoval 95 % tomu, kto tu znečisťuje vzduch. A tým tu nemyslím len v tejto sále, ale v tejto republike. Pán Glváč nepatrí do parlamentu, ale do väzenia, a to najmä preto, že udržuje čulé kontakty, udržoval a teraz už nemôže, lebo už sme mu zavreli kamoša, udržoval čulé kontakty s Marianom Kočnerom, ktorý je podľa všetkého, vyzerá, že je objednávateľom vraždy Jána Kuciaka a jeho snúbenice. Myslím si, že takýto človek by tu nemal sedieť, najmä ak tvrdil, že sa s ním nestretol od roku 2012, pričom 9. 1. 2016 mu píše, Marian Kočner Glváčovi: „By sme sa mohli konečne aj stretnúť. Si pokecáme niekedy budúci týždeň?“ Glváč odpovedá: „Zrušil som Čínu, som voľnejší, aj by sme mohli. Vymysli, nemám okolo seba takého, aj mi to dosť chýba.“ Kočner... Glváčovi chýbal Kočner, hej? Kočner: „Mám nejaké nápady ako rozhýbať tie naše staré veci.“ Kočner: „Martin, vymysli ty, ja nechodím s ochrankou.“ Glváč: „Daj čas.“ Kočner: „Širokému nevadilo sa stretnúť na verejnom mieste a hneď nás nejaký (hm) nafotil.“ Kočner: „S tebou by to bola... (hm-hm, hm).“ Kočner: „Jedine, že už by si mal plné zuby ministrovania.“ Opäť Kočner: „Ja som pánom svojho času, takže sa prispôsobím.“ Glváč odpisuje: „Vymyslím. Napíšem.“ Kočner: „Okej. Uži víkend.“ Glváč: „Ako v piatok o týždeň?“ Kočner: „Ty si na mňa nezabudol?“ Glváč: „Budeš tu?“ Kočner: „Budem.“ Glváč: „Niečo vymyslím.“ „Okej.“ Ďalšie je potom stretávanie, bolo po voľbách.
Paška, Pavol, predseda NR SR (2012-07-24):
Ďakujem pekne, pani poslankyňa. Otváram rozpravu. Nemám písomnú prihlášku, pýtam sa, či sa chce niekto prihlásiť ústne do rozpravy. Nie. Vyhlasujem rozpravu za skončenú. Prerušujem rokovanie o tomto bode programu. Ďakujem pekne, pán minister. Poprosím pána ministra obrany Slovenskej republiky Martina Glváča, aby uviedol vládny návrh zákona, ktorým sa mení zákon Národnej rady Slovenskej republiky č. 198/1994 Z. z. o Vojenskom spravodajstve v znení neskorších predpisov a ktorým sa menia a dopĺňajú niektoré zákony . Je to tlač 119 a budeme rokovať o návrhu v prvom čítaní.
Matovič, Igor, poslanec NR SR (2018-10-24):
Kolegovia, kolegyne, pán predsedajúci, Martin Poliačik vám odkazuje, že iba Národná rada môže schváliť zmenu programu, ktorú ste dohodli na grémiu, takže rozhodnite sa a povedzte mu, či to tak je, alebo nie.
Počiatek, Ján, minister dopravy, výstavby a regionálneho rozvoja SR (2014-10-14):
Ďakujem opäť za slovo. Vážený pán predseda, vážené dámy, vážení páni, dovoľte mi, aby som uviedol v druhom čítaní vládny návrh zákona, ktorým sa mení a dopĺňa zákon č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. v znení neskorších predpisov. Návrh zákona má za cieľ upraviť podmienky organizácie pracovného času riadiacich letovej prevádzky porovnateľne s podmienkami uplatňovanými v ďalších členských štátoch Európskej únie. Pracovný čas riadiacich letovej prevádzky bude rozvrhnutý v pracovných smenách, ktorých dĺžka nepresiahne 12 hodín pri zachovaní bezpečnosti letovej prevádzky a bezpečnosti a ochrane zdravia pri práci. Zmenou organizácie pracovného času riadiacich letovej prevádzky sa zabezpečí vyššia flexibilita organizácie pracovného času riadiacich letovej prevádzky a vyššia výkonnosť poskytovania leteckých navigačných služieb, ako aj ich efektivita a teda aj zníženie nákladov. Ďakujem za slovo, skončil som.
Blaha, Ľuboš, podpredseda NR SR (2024-06-20):
Pani poslankyňa Dana Kleinert bude reagovať na faktické poznámky.
Kotleba, Marian, poslanec NR SR (2021-11-12):
Andrej, niekedy treba skutočne odvahu, aby človek vedel poukázať na veci, z ktorých sa najprv budú primitívi smiať a potom si uvedomia, že to je pravda. Kritizujú ťa, že ísť v plynovej maske do parlamentu nie je normálne. Ale ja sa pýtam, koho by pred rok a pol, pred dvoma rokmi napadlo, že nosiť rúška a respirátory bude normálne? Koho by pred nie tak dávnym časom napadlo, že bude normálne vysvetľovať, prečo nechcem vakcínu, za ktorú nikto neberie zodpovednosť? Občania, poslanci, Andrej poukázal na to, že, áno, nie je normálne ísť v plynovej maske do parlamentu, ale nie je normálne chodiť s handrami na tvári, ktoré nič neriešia. Normálne je voľne dýchať, normálne je mať svoju tvár, normálne je žiť ako človek a nie ako otrok, včera v rúšku, dnes v respirátore, a keď to nezastavíme a keď sa vy neuvedomíte, tak o tok možno aj v tých plynových maskách a možno aj v tých protichemických oblekoch. Teraz sa smejete, teraz sa vám to zdá primitívne, smiešne... (Smiech v sále.) Žiak, drž hubu! Ale potom, keď to príde, potom zostanú len oči pre plač. Ďakujem pekne, Andrej, ďakujem za celé Slovensko, lebo možno aj táto tvoja scénka pár ľuďom otvorí oči.
Baránik, Alojz, poslanec NR SR (2016-09-20):
Ďakujem. Ja by som k vystúpeniu pani kolegyni Grausovej chcel uviesť toto. Asi nikto nespochybňuje to, že s rómskym etnikom existuje veľký problém a že to je problém celospoločenský. Nijaké jednoduché riešenia tu neexistujú a to preto, pretože tento stav sa vytváral po dlhé desaťročia a, bohužiaľ, naša spoločnosť ten nepriaznivý stav nijako neriešila vlastne po celú dobu svojej existencie. Je treba si uvedomiť, že napriek tomu, že je pravdou, že je tam vysoká kriminalita, ale vysoká kriminalita je predovšetkým dôsledok skutočnosti, že tu sa jednoducho jedná o extrémne chudobných ľudí. Čiže dôsledkom je to, že peniaze, ktoré by mali ísť na pomoc týmto ľuďom, už akokoľvek sa na to pozrieme, tento problém sa dá riešiť len prostredníctvom peňazí, tie sú rozkradnuté za výdatnej pomoci samozrejme aj prokuratúry, ktorej zástupca tu teraz sedí a tie peniaze, ktoré sú rozkradnuté, nemôžu byť použité na to, aby sa zlepšili vzťahy medzi rómskou komunitou a väčšinovým obyvateľstvom. Ja neadvokujem to, že toto nie je problém nás všetkých, ja hovorím, že tu sa jedná o chudobných ľudí, pretože na to, aby sa tento problém vyriešil, chýbajú peniaze, ktoré boli ukradnuté v réžii vládnej garnitúry.